ઘણીવાર પ્રવાસના નામે આપણે ફક્ત દોડધામ કરીને પાછા આવીએ છીએ. ત્યાં કઈ સુવિધા હતી અને કઈ સુવિધા નહોતી, ક્યા ટૂર ઑપરેટરે બે વસ્તુ વધારે બતાવી અને કઈ જગ્યા જોવાની રહી ગઈ ? – એ બધામાં આપણે પ્રકૃતિનું સાંનિધ્ય માણવાનું ચૂકી જઈએ છીએ. મોટાભાગનો સમય ફોટોગ્રાફ્સ લેવામાં કે એકમેક સાથે ગપ્પાંબાજી કરવામાં વીતી જાય છે. આ બધા કારણોને લીધે જે તે સ્થળને આપણે બરાબર આત્મસાત કરી શકતાં નથી. આ પ્રકારના પ્રવાસોના ખર્ચને સરભર કરવા માટે આગામી બે-ત્રણ વર્ષ સુધી ઘરમાં પુરાઈ રહેવું પડે એ તો નફામાં ! એને બદલે જો ખરેખર પ્રકૃતિનું સામીપ્ય માણવાની ઝંખના હોય તો આપણા જ શહેરની આસપાસ એવા કેટલાંય સ્થળો આવેલાં હોય છે જ્યાં સાવ નજીવા ખર્ચે સરસ મજાના પ્રવાસનું આયોજન કરી શકાય છે. આજે એવા જ એક સ્થળ વિશે મારે આપને વાત કરવી છે, જેની મેં તાજેતરમાં મુલાકાત લીધી હતી.